Line Barfod (EL), 2003-04-10:
Jeg vil gerne takke for debatten og takke SF, der støttede forslaget.
Så vil jeg også takke Dansk Folkeparti og De Radikale, som sagde, at de gerne vil støtte, at man kan begynde at bruge hash til medicinsk brug til de patienter, der har behov for det.
Det er jo et andet forslag, og jeg håber, at man, når man begynder at bruge det i større omfang, så også vil kunne se, at hash ikke har de voldsomme skadevirkninger, som man indimellem kunne få indtryk af, når man hørte debatten i dag.
Vi har været lidt vidt omkring.
Der har været mange forskellige indfaldsvinkler og også mange spørgsmål om, hvad man egentlig tror, og hvad der ligger af undersøgelser osv. Jeg håber, at vi med denne debat i dag kan få sat et arbejde i gang med at kigge nærmere på de mange undersøgelser, der faktisk ligger; de mange ekspertudtalelser, der ligger; med de folk, der arbejder på området.
Desuden er der dem, der arbejder med de unge, som har været ude i misbrug, og dem, der arbejder med socialt arbejde osv.
Der er mange forskellige eksperter, der har været inde og kigge på det her, og de har lavet en lang række undersøgelser og rapporter, som vi kan bruge i det videre arbejde.
Jeg vil gerne gentage, at Enhedslistens formål med det her forslag er at få kontrolleret salget af hash, fordi det i dag er så udbredt mange steder, og fordi vi tror på, at hvis man fjerner nogle af de myter, der er, så vil de unge bedre kunne forstå og tro på, at når vi advarer mod de hårde stoffer og mod pillerne, så er det rigtigt nok, fordi der er en forskel på hash og på alkohol.
Og hash kan de så få prøvet under kontrollerede former.
Samtidig ville vi kunne forhindre, at det er det kriminelle miljø, der sidder på handelen.
Et kriminelt miljø, som har en interesse i samtidig at få solgt andre ting til de unge, som kan gøre dem afhængige, nemlig piller og hårde stoffer.
Og vi ville kunne få indtægter til staten, som ville kunne bruges til at lave en forebyggende indsats i form af oplysningsmateriale og forebyggende indsats i form af socialt arbejde, men som også kunne bruges til behandling af de få, der kommer ud i et misbrug, på samme måde som vi jo på alkoholområdet, hvor problemerne er langt, langt større, end de er på hashområdet, også bruger nogle af de midler, der kommer ind i statskassen, både til oplysende arbejde og til behandlingstilbud til dem, der kommer ud i misbrug.
Når man ser på de skadevirkninger, der er for andre mennesker, så må man sige, at så er skadevirkningerne af alkohol langt større end skadevirkningerne af hash.
Det er både i forhold til folk, der kører beruset, og i forhold til folk, der øver vold mod andre.
Så har der været lidt snak om Holland.
Det var blandt andre hr. Naser Khader, der var inde på det
Vores forslag er ikke, at det skal være illegalt importeret hash, der skal sælges.
Nej, vores forslag er, at man skal gå ud på verdensmarkedet og finde legalt fremstillet cannabis og importere det til Danmark på fair trade-vilkår.
Og det skal sælges på apotekerne, så vi kan være sikre på at have et ordentligt og kontrolleret marked.
Det håber vi kan lade sig gøre.
Selv om debatten i dag jo tydeligt viser, at der ikke er et flertal, så håber vi, at vi ved at få den her debat i Folketinget og få fremlagt de forskellige undersøgelser og ekspertudtalelser, der er, efterhånden kan få flyttet debatten, så vi kan begynde at få
en indsats, der virker.
For det, vi jo skal gøre op, er, at den indsats, der har været i de sidste 30-40 år, absolut ikke har virket.
Den har slået fuldstændig fejl.
Forbruget stiger og stiger, og det bliver blandet sammen med andre stoffer.
Derfor er det altså på tide, at vi tør prøve andre veje.
Vi håber, at vi efterhånden kan overbevise et flertal i Folketinget.